google/wiki40b huggingface dataset:
Swiss Mutual Fund

Swiss Mutual Fund eller Swisscash var et pyramidespill med hovedkontor i Den dominikanske republikk.
I motsetning til hva navnet skulle tilsi hadde ikke Swiss Mutual Fund noen tilknytning til Sveits. Selskapet oppga imidlertid å være grunnlagt i 1948 av en fransk familie med hovedkontor i Bern i Sveits, og at det i 1996 ble flyttet til Den dominikanske republikk grunnet endringer i det europeiske finansmarkedet.
I hovedsak var det forretningsmenn fra Malaysia som investere kapital i Swiss Mutual Fund. Dette førte til at malaysiske myndigheter ble oppmerksomme på fenomenet, og i 2007 aksjonerte myndighetene mot flere av promotørene. I løpet av sommeren gikk selskapets nettsider ned, og virksomheten opphørte. Flere hundre millioner dollar var da tapt for investorene.
I etterkant vet ingen med sikkerhet hva som skjedde med pengene som var innskutt i Swiss Mutual Fund. Det har versert rykter om at pengene har gått til å finansiere terrorisme, men dette er ikke blitt bekreftet.
Wallander – Det svake ledd

Handling

En hesteoppdretter blir funnet død og mye peker mot at han har blitt sparket i hjel av sin favoritthest. Men obduksjonen viser noe annet; hesteoppdretteren har blitt slått i hjel og dermed er det en sak for Kurt Wallander. 
Naboene bekrefter at han bodde aleine, men at han hadde fått besøk av en mystisk kvinne ved flere tilfeller. Oppsiktsvekkende fund på gården gir et helt annet bilde av oppdretteren og et eller annet sted i det fine skånske landskapet finnes en mørk verden som ikke tåler dagens lys.

Om filmen

Det svake ledd er den sjette Wallanderfilmen i serien. DVD’en ble sluppet den 15. mars 2006. Filmen ble vist på TV høsten 2007 i svensk TV4 som del sju i Wallanderserien.
Scandic Hell Grand Prix

Scandic Hell Grand Prix er hovedturneringa i Midt-Norges største årlige sjakkfestival. Turneringa arrangeres på hotellet Scandic Hell i regi av Hell Sjakklubb i slutten av mai eller begynnelsen av juni. Siden 2016 har turneringa blitt arrangert på dette hotellet. Turneringa inngår i den nasjonale turneringssyklusen i regi av Norges Sjakkforbund. Torbjørn Dahl, formann i Hell Sjakklubb, har vært turneringsleder under Scandic Hell Grand Prix siden oppstarten.
I 2018 deltok 44 spillere i hovedturneringa, 42 spillere i lynsjakkturneringa, og 53 spillere i hurtigsjakkturneringa.
Fridtjof Frank Gundersen

Akademisk karriere

Gundersen gjennomførte Forsvarets russiskkurs og ble cand. jur. fra Universitetet i Oslo (1961). Deretter gikk han på Utenriksdepartementets aspirantkurs. Fra sommeren 1965 var han tilknyttet Det juridiske fakultet ved UiO som universitetslektor. I 1973 ble han tildelt graden dr. juris. Doktoravhandlingen hans ble utgitt på Universitetsforlaget under tittelen Statlige handelsmonopoler og EF: konkurransebegrensninger i næringer underlagt statlige handelsmonopoler, og deres tilpasning til internasjonale traktater, ISBN 82-00-08922-3.
Ved Norges handelshøyskole i Bergen underviste han i spesialfaget norsk og internasjonal markedsrett. Der tiltrådte han også 1. januar 1975 stillingen som professor i rettsvitenskap og forble fra da av tilknyttet NHH, fra 1. januar 2002 som professor II.
Gundersens viktigste forskningsarbeider var innenfor EU-rett.

Politisk karriere

I begynnelsen av sin politiske karriere, fram til midten av 70-tallet, var Gundersen aktivt medlem i Høyre. Han var blant annet formann i Høyres «Tenkegruppe 99» fra 1966 til 1971 og medlem av Høyres politiske råd fram til 1975.
Gundersen satt på Stortinget i fire perioder. Han ble valgt inn på Fremskrittspartiets program som «uavhengig» og partiløs kandidat i 1981. I en av periodene var han en av fire FrP-representanter (sammen med Carl I. Hagen).
I 1985 kom han med boka «Fri og frank på Tinget», som handlet om hvordan han opplevde å bli valgt inn i nasjonalforsamlingen.
Vinteren 2001 ble han vraket som Fremskrittspartiets førstekandidat i Akershus og havnet i konflikt med Carl I. Hagen.
Like etter meldte han seg ut av partiet med begrunnelsen at han ikke lenger følte seg vel i stortingsgruppa. Bakgrunnen skal ha vært striden som oppstod i partiet høsten 2000, der partileder Hagen hadde beskyldt Gundersen og flere andre for illojalitet.
Gundersen markerte seg med hyppige innspill i norsk samfunnsdebatt både som politiker og som jussprofessor. Han var sterkt engasjert både i forsvarspolitikk og eldrepolitikk.

Agent for etterretningstjenesten

I desember 2006 innrømmet Gundersen at han hadde rapportert til den militære etterretningen etter å ha deltatt på kommunistkongresser i Sovjetunionen på 1950- og 1960-tallet. Dette kom frem etter press fra Dag Seierstad (SV) som over lengre tid hadde anklaget Gundersen for dette forholdet. Til Klassekampen uttalte Gundersen: «Jeg var bedt av et lovlig organ om på vegne av NATO-staten Norge å rapportere om det jeg så. Jeg mente faktisk at det var min plikt.»
Coreana raphaelis

Utseende

En middelsstore stjertvinge uten stjerter på bakvingene. Oversiden er brun med lyse flekker midt på hver vinge hos hunnen, oransje med mørke ytterkanter hos hannen. Undersien er lyst rødlig brun, med en rad av halvmåneformede, hvite flekker og et brunt bånd utenfort disse.

Levevis

Larvene lever på trær i askeslekten (Fraxinus).

Utbredelse

Arten er utbredt i det sørøstlige Sibir (Ussuriland), det nordøstlige Kina, Korea og Japan.
Wimbledon (tennis)

Historie

Turneringen ble første gang arrangert i 1877 på en bane nær Worple Road. Den gang ble det kun arrangert herresingle. I 1884 ble det innført to nye klasser: single for damer og double for herrer. Double for damer og mixed double ble innført i 1913. Turneringen ble flyttet til dagens arrangørsted, en bane nær Church Road, i 1922.
Turneringen starter hvert år seks uker før den første mandagen i august, og varer i fjorten dager. Tradisjonelt ble det ikke spilt på den midterste søndagen («Middle Sunday»). Tre ganger i turneringens historie har man blitt nødt til å spille på Middle Sunday.

Premiepenger

I 2012 ble premiepengene økt fra 14 600 000 pund til 16 060 000 pund. Mest får vinnerne i singelturneringene med 1 150 000 pund hver og tapende finalist halvparten.
Wimbledon har like premiepenger for menn og kvinner.

Wimbledon-turneringen i media

Turningen ble i Norge sendt på NRK fra 2006 til 2009, og vises fra 2010 på Canal+. Dog viser NRK fortsatt finalen single herrer.
Hyperaxis

Utseende

Middelsstore (ca. 4 millimeter), avlange, matt brunlige bladbiller, kroppen gjerne mer eller mindre kledt med lyse skjell. Antennene er tynne og nesten så lange som kroppen. Hodet har store, utstående fasettøyne. Pronotum er rundet, bredere enn langt, noe smalere enn dekkvingene, som er nokså jevnbrede. Beina er ganske kraftige, lårene fortykkede med en liten tann på undersiden.

Levevis

Både larvene og de voksne (imago) er planteetere.

Utbredelse

Artene lever i Sørøst- og Øst-Asia.
Shane Filan

Barndom

Filan er yngst i en søskenflokk på sju. Han har tre søstre; Yvonne, Denise og Mairead, og tre brødre; Finbarr, Peter jr. og Liam. Shane er oppvokst med hester, siden foreldrene Mae og Peter sr. Filan driver en stor hestefarm med rundt 60 hester. Han red i konkurranser da han var mindre, men la ridningen på hylla da han begynte for fullt med syngingen og ble med i Westlife, som den gang het IOYOU. Opp gjennom årene har Filan vært med på å skrive noen av Westlife-låtene. Noen av dem havnet på Westlifes tredje album, World Of Our Own, som kom i 2001. Andre er blitt såkalte b-sider på utvalgte singler.

Privatliv

Filan fridde til ungdomskjæresten Gillian Walsh, Kian Egan sin kusine, i Dubai i 2002. Filan og Walsh giftet seg 28. desember 2003 i Ballintubber Abbey, Mayo i Irland. 23. juli 2005 fikk de datteren Nicole Rose Filan sammen, 15. september 2008 ble deres sønn Patrick Michael Filan født og 22. januar 2010 ble deres tredje barn sammen, sønnen Shane Peter Filan født.
Det uoppløselige episke element i Telemark i perioden 1591–1896

Det uoppløselige episke element i Telemark i perioden 1591–1896 er en bok av Dag Solstad, utgitt av Forlaget Oktober i 2013. Det er Solstads lengste bok og er bygget på hans egen slektshistorie i Bø og Seljord i Telemark i form av en systematisk og svært detaljert fortelling om hans forfedre og formødre tilbake til 1500-tallet. Boken er gitt undertittelen roman; dens skjønnlitterære kvaliteter fikk en blandet mottagelse, og noen kritikere mente at boken «ikke kan karakteriseres som en roman» og i stedet er slektshistorisk sakprosa. Solstad ble nominert til Brageprisen for skjønnlitteratur for boken; Brageprisjuryen omtalte boken som «et gevaltig angrep på den tradisjonelle historiske romanen og alle former for tradisjonell psykologisk-realistisk romanskriving som er rådende i norsk litteratur» gjennom sin konsise og faktabaserte form. Boken ble beskrevet som en «kritikk av kritikken» av Amund Børdahl i Vinduet.
I følge forordet bygger boken på et materiale innsamlet av en slektning av forfatteren, kunsthistorikeren Bengt Lifoss, som er antikvar hos Byantikvaren i Oslo.
Pseudomusius

Utbredelse

Arten er endemisk for Madagaskar.
Alfred Jansons diskografi

Alfred Jansons diskografi er en oversikt over Alfred Jansons plateutgivelser fra 1955.
Gullblyanten

Gullblyanten er en årlig konkurranse og en pris for et reklamearbeid som Kreativt Forum deler ut til de beste bidragene sendt inn fra reklamebyråer i Norge. Tidligere het konkurransen Form.

Historie

Gullblyanten ble i begynnelsen utdelt av Norges Markedsforbund til en som har markert seg i reklamebransjen med kreativitet og nytenkning og satt spor etter seg. Gullblyanten ble første gang utdelt i 1960 og gikk til Arne Jonson. 
I 1989 ble i Norges Markedsforbund og Kreativt Forum enige om å arrangere «Gullblyanten» som en felles reklamekonkurranse. De arrangerte konkurransen sammen første gang i februar 1990.

Krav til deltagelse i konkurransen

Konkurransen stiller krav om at det innsendte reklamearbeidet er produsert/publisert for oppdragsgivers regning eller pro bono og er godkjent for insendelse av oppdragsgiver. Arbeider kan kun sendes inn en gang. Arbeidene skal i hovedsak være laget av norske byråer i Norge. Arbeidet skal være originalt. Arbeidet skal ikke være dømt eller stanset av Forbrukerombudet, Markedsrådet og eller Næringslivets konkurranseutvalg.
Sivana

Utseende

En middelsstor, avlang, matt, brunrød trebukk, hode, antenner og bein er svarte. Hodet og pronotum er mye smalere enn dekkvingene, som har markerte, rettvinklede "skuldre". Antennene er tynne, omtren så lange som kroppen. Pronotum er avrundet sekskantet. Dekkvingene er jevnbrede. Beina er middels lange og slanke.

Levevis

De fleste av artene har larver som utvikler seg under barken på nylig døde trær. Fordi utviklingstiden gjerne er forholdsvis kort kan de også gjøre seg nytte av nyfelt tømmer. De voksne billene er livlige dyr som løper raskt og gjerne flyr i solskinn om våren. De besøker av og til blomster. Når billene blir forstyrret, strekker de forkroppen skrått oppover, de kan da virke nesten aggressive men er helt harmløse for mennesker.

Utbredelse

Arten er utbredt i det nordlige Kina og i Korea.
Chaotianmenbroen

Chaotianmenbroen (forenklet kinesisk: 朝天门大桥; tradisjonell kinesisk: 朝天門大橋; pinyin Cháotiānmén Dàqiáo), som spenner over Yangtzefloden i Chongqing i Folkerepublikken Kina, er pr 2010 verdens lengste buebro. Den ble åpnet den 29. april 2009. Den har et hovedspenn på 552 m og en total lengde på 1741 m.
Adolf Munthe

Karriere i Forsvaret i mellomkrigstiden

Munthe ble kjent med Quisling da de var kolleger ved generalstaben. Han var da nøkkelmannen i generalstabens hærordningskommisjon, som planla gjennomføringen av den nye hærordningen i 1927. Munthe var på denne tiden kaptein, i likhet med Quisling selv og mange andre i kretsen rundt ham, som Frederik Prytz, Halvor Hansson, m.fl. Ved «Pepperoverfallet» på forsvarsminister Quisling i 1932 var Munthe stabssjef i 2. divisjon og ansvarlig for sikkerheten i Forsvarsdepartementet, og var den som varslet fungerende regjeringssjef Birger Braadland om saken og senere holdt regjeringen løpende oppdatert om etterforskningen.
Sommeren 1933 avslørte Arbeiderbladet at forsvarsminister Quisling hadde gitt Munthe i oppdrag å overvåke sosialistene med tanke på eventuelle våpenlagre. På tross av store ressurser kunne ikke Munthe finne våpen i sosialistenes hender, noe som var pinlig for Quisling og Munthe, siden slike anklager ofte ble fremsatt i den borgerlige pressen i mellomkrigstiden.

Nordisk Folkereisning og Nasjonal Samling

Etter Quislings kraftige angrep mot venstresiden i trontaledebatten i 1932 var han en av landets mest omtale politikere, og Munthe var sentral i plangleggingen av Quislings videre politiske fremstøt. Munthe satt sammen med blant annet Christopher Borchgrevink og Johan Bernhard Hjort i Nordisk Folkereisnings politiske komité («polkom»), og Munthe var på denne tiden en av forsvarsministerens nærmeste medarbeidere (og sammen med Frederik Prytz én av to personer Quisling var «dus» med). Quisling, Prytz og Munthe planla en samling av alle eksisterende «nasjonale» organisasjoner, senere også et nettverk av «nasjonale komiteer» landet rundt. Ved stiftingen av Nasjonal Samling i 1933 var Munthe en del av en ledergruppe på fire personer (med Quisling, Prytz og Ragnvald Hvoslef), og han var trukket frem som en av «bevegelsens stiftere» i organisasjonens protokoller. Han forholdt seg lojal til Quisling under partistriden i 1937 da Hjort med flere forlot NS, men var lite aktiv i partiet på denne tiden.

Andre verdenskrig og videre militærkarriere

Ved krigsutbruddet i 1940 var Munthe sjef for mobiliseringsavdelingen i generalstaben, og på tross av at tre av ni personer i avdelingsledelsen var markerte NS-folk holdt de seg lojale mot Norge. Nå med oberstløytnants grad ble han sittende ut krigen i krigsfangenskap i Tyskland i Stammlager III A ved Luckenwalde
Under landssvikoppgjøret ble han kalt inn som forsvarets vitne under rettssaken mot Quisling. Han forklarte seg kun kort og offisielt om forhold rundt mobiliseringen før krigsutbruddet, og Quislings forsvarer Henrik Bergh lyktes ikke i å få han til å forklare seg om erfaringene fra samarbeidet med Quisling før krigen.
Etter krigen tjenestegjorde Munthe som militærattaché i London fra 1949 og i Paris fra 1953.
His Ward's Love

Handling

Reverend Howson i sin unge myndling, men overtaler henne til å gifte seg med noen andre. Hun godtar, men innser at Howson elsker henne når hun ser at han kysser en gjenstand hun har mistet.
Bildmuseet

Bildmuseet på Gammlia (1981–2011)

Bildmuseet lå først i ett nybygg på museumstunet Gammlia, vegg i vegg med Västerbottens museum. I 1994 ble Bildmuseet utvidet til seks kunsthaller med utstillingsflate på totalt 1 200 kvadratmeter.

Bildmuseet på Konstnärligt campus (2012– )

I juni 2012 flyttet Bildmuseet til en ny museumsbygning, tegnet av det danske arkitektkontoret Henning Larsen Architects i samarbeid med White arkitekter i Umeå, oppført på Konstnärligt campus ved Umeälven. Det nye Bildmuseet er en 36 meter høy bygning i syv etasjer. Museet disponerer tre større utstillingslokaler med 5,5 meter i takhøyde. Hvert rom fylder hver sin etasje. Utvendig er bygget kledt i panel av sibirlerk, et treslag som etter hvert skifter farge til lysegrå. Vinduene er store, ulikformede og uregelmessig plassert.
De tre underste etasjene inneholder inngangsparti, resepsjon, museumsbutikk, bildeverksted samt Flexhallen, et rom for utstillinger og konferanser. Museets restaurant ligger i den underetasje som forbinder museet med høgskolene for arkitektur, design og kunst. I fjerde etasjen ligger museets administrasjon. Toppetasjene huser opp imot 2000 kvadratmeter utstillingsplass.

Utmerkelser

I november 2013 ble Bildmuseet nominert av European Museum Forum (EMF) som et av tre museum til å motta Europarådet sin pris the Council of Europe Museum Prize 2014, men utmerkelsen ble i stedet tildelt Baksi-museet i Bayburt, i Tyrkia.
William de la Pole, 1. hertug av Suffolk

Liv og virke

Han ble alvorlig såret under beleiringen av Harfleur i 1415, hvor hans far Michael de la Pole, 2. jarl av Suffolk falt. Senere samme år falt hans bror Michael i slaget ved Agincourt, og han tok over jarletittelen. Under beleiringen av Orléans i 1429 ble han medkommandant for de engelske styrkene etter at jarlen av Salisbury falt, men bare få dager etter ble han tatt til fange av franskmennene. Han ble kjøpt fri i 1431.
Etter å ha vendt tilbake til England knyttet han seg til hoffet, og var en nær alliert av kardinal Henry Beaufort. Hans fremste bedrift i denne perioden var å forhandle frem ekteskapet mellom Henrik VI av England og Margaret av Anjou i 1444. Dette førte til at kongen eleverte ham til marki. Han giftet seg selv i samme periode med Alice Chaucer, som var barnebarn av poeten Geoffrey Chaucer.
Da både Humphrey, hertug av Gloucester og kardinal Beaufort døde i 1447 ble Suffolk den fremste adelsmannen bak den svake Henrik VI. Han ble utnevnt til Lord Chamberlain, Lord High Admiral og fikk også andre viktige embeter. I 1448 ble han elevert til hertug.
I løpet av de neste tre årene mistet England nesten alle sine besittelser i Frankrike, og Suffolk kunne ikke unngå å bli holdt til ansvar for dette. 28. januar 1450 ble han arrestert og plassert i Tower of London. Han ble forvist for fem år, men under overfarten til Frankrike ble skipet bordet og han ble drept. Det er uklart hvem som sto bak dette.
En historie som er bevart i et samtidig manuskript forteller at han dagen før han ble tatt til fange av franskmennene i 1429 forførte han Malyne de Cay, etter sigende en nonne og gikk til sengs med henne. Hun ble gravid og fødte en datter, Jane de la Pole.
Shōhei Imamura

Shōhei Imamura (japansk 今村昌平, Imamura Shōhei), født 15. september 1926 i Tokyo, død 30. mai 2006, var en japansk filmregissør. Han avla eksamen ved Wasedauniversitetet i 1951, og var den første japanske regissøren som vant Gullpalmen to ganger.
Ventil

Ventil er et stort antall forskjellige kontrollorganer hvis funksjon er å sørge for å åpne, stenge, retningsbestemme, nivåregulere, mengdebestemme og/eller trykkregulere en strøm av gass eller væske i en prosess eller et ledningssystem. Uttrykket brukes i tilknytning til motorer, bil- og sykkel-dekk, drivstoffsystemer, ventilasjons-, prosess-, sanitær-, varme-,  kjøle- og vannverkanlegg, varmepumper, kraftverk varmtvannsberedere osv.
En ventil kan være regulert manuelt, ha forhåndsinnstilt verdi eller styres av en aktuator (mekanisk, pneumatisk,  eller termoelektrisk motor) som kontrolleres av for eksempel en elektronisk styreenhet.
I mange sammenhenger brukes også ordet kran (vannkran, gasskran, stoppekran) om manuelt betjente ventiler på spesielle steder i systemene. Kjøkkenkranen er for eksempel også en ventil. Den kanskje viktigste ventilen vi til daglig har befatning med er sikkerhetsventilen på varmtvannsberederen. Denne redder liv og verdier om det skulle oppstå en svikt og berederen koker ved en feil og skaper fare for eksplosjon.
Hesje

En hesje er et stativ for tørking av høy, brukt først og fremst i Norge og nordlige deler av Sverige. Marktørking eller høysåter er vanlig der hvor klimaet er tørrere og varmere. Flere steder på Vestlandet brukes navnet hes. Hesja har loddrette hesjestaurer med hesjestreng (ståltråd) eller vannrette stenger imellom. «Å hesje» betyr å legge gras på hesja. Etter at graset er tørt kalles det høy.
Hesje med streng settes opp ved at en lager en rett linje med hull i bakken ved hjelp av spett, og så setter staur i hullene. For å få en rett linje kan en enten følge streng langs bakken, eller sikte slik at staur som er satt opp står overrett. Avstanden mellom hullene bør være rundt 1,8 meter, avstanden mellom staurene kalles et "golv", hæsgolv. En legger så første tråd på hesja og fyller den før en legger på neste tråd, alternativt settes hele hæsen opp med alle strengene før en starter å hesje.Ifølge en lærebok om bondeyrket fra 1943 bruker en 4 eller 5 slike tråder, 6 og av og til 7 tråder er imidlertid også vanlig mange steder. Tråden festes til stauren enten ved omkast eller surres fast med snører, hæsband, og egen knyteteknikk, for permanente hæser kan det benyttes spiker/krampe.
Det kreves en spesiell teknikk for å få graset til å ligge slik at hvert lag får nok luft til å tørke. Det er forskjellige tradisjoner for hvordan man hesjer, noen bruker hendene og rive, andre bruker høygaffel. Det er viktig å "riste opp" graset godt før det legges inn i hæsa. Alt etter jordbunn og nedbørsmengde, må hesja støttes opp med skråstilte staur, "skårer", som blir surret fast til de loddrette eller derskom skåra er tiltenkt med "klyft" står den uten surring. Hæsa må også forankres i begge ender til tunge steiner, trær eller godt nedslåtte påler, "hæskogg" .
Under hesjinga bruker man gjerne traktor med høyvender eller silosvans for å samle gresset langs hesjene. Tidligere brukte man hest og sleperive.
Høy som blir hesjet bør ikke tas i hus før det har hengt i hesja minst 8 dager, ofte tar det mye lenger tid før det er tørt. Når høyet er tørt rives det ut av hesja og kjøres inn på låve eller annet egnet lagringssted. Tidligere ble høyet tatt inn med hest og høyvogn, nå brukes helst traktor med høysvans.
I lange godværsperioder kunne det hende at graset bare ble spredt for å tørke på bakken. Før det ble hentet inn, var det vanlig å såte det. Graset ble spredt slik at stråene ble liggende hulter til bulter, og så lagt i en haug. Toppen ble gjerne jevnet ut slik at eventuelle byger ikke skulle trenge for langt ned. Høysåta var stor nok til å utgjøre ei bør med børetau for en voksen mann, og sørget for at regn ikke skjemte alt høyet.
Konsesjon

Konsesjon (av latin: concessio = «innrømmelse», «tillatelse») betegner i norsk og andre lands rett en tillatelse fra offentlig myndighet til å gjøre noe. Andre ord for konsesjon er tillatelse, bevilling, løyve, autorisasjon, lisens og dispensasjon. I det offentlige betyr dette at man får lov til å gjøre noe som i utgangspunktet ikke er tillatt for alle. Hvilket ord som velges avhenger av hvilket ord som er brukt i den loven det gis en tillatelse etter.
Lisens har en videre betydning enn konsesjon og brukes utenfor det offentlige eksempelvis om en tillatelse som privatpersoner eller organisasjoner gir andre som til å bruke opphavsrettslig beskyttet eller patentbeskyttet materiale.
Konsesjon kan også brukes i videre betydning når noen innrømmer noe (f.eks. «vedtaket var en klar konsesjon til venstrefløyen i partiet.») Man kan innrømme noen en tillatelse, og i videre betydning kan man innrømme at de har rett i sin påstand. Når man innrømmer at noen har rett i det de sier oppstår det ikke nødvendigvis en rettighet slik det gjør når det offentlige innrømmer en tillatelse.
Bevilling og bevilgning ligger lydlig nær hverandre og forveksles derfor ofte. Bevilling er en innrømmelse av lov til å foreta seg noe. Bevilgning er en innrømmelse av lov til å bruke penger til noe. Bevilgninger gjøres gjerne i form av budsjett, som for eksempel statsbudsjettet. Det offentlige kan gi bevilling og bevilgning samtidig. Bevilling, lisens og autorisasjon kan bety lov til å utøve et bestemt yrke; for eksempel gis advokater bevilling, mens helsepersonell får lisens eller autorisasjon.
Det kan stilles vilkår (betingelser) når det gis en tillatelse, se forvaltningsrett.
Det å tilta seg en rett som krever tillatelse er som regel forbundet med sanksjoner og er oftest straffbare.

Eksempler på bruk av forskjellige ord for tillatelser i norsk rett

Listen er ikke fullstendig. Eksempler på vilkår/betingelser er ikke fullstendige og eksempler på sanksjoner eller straffbarhet er ikke fullstendige.